Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 1782/08/3304	Nové Mesto nad Váhom, 17.4.2012
EEČ : 2-24-41-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 3 písmeno b, Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Nové Mesto nad Váhom
Rozhodnutie:
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
Skutková veta:

obvinený si ako otec v Myjave v mieste svojho trvalého bydliska od 1. 9. 2006 do 31. 3. 2009 neplní povinnosť prispievať na výživné pre mal. XXXXX, nar. XXXXX XXXXX, vyplývajúcu mu zo Zákona o rodine a z rozhodnutia Okresného súdu Uherské Hradiště č. j. Nc 133/2004 zo dňa 26. 8. 2004, právoplatného dňom 1. 10. 2004, sumou 1.200,- Kč mesačne do 5. dňa v mesiaci vopred do rúk matky XXXXX, nar. XXXXX trvale bytom XXXXX XXXXX3, čím mu vznikol dlh ku dňu 31. 3. 2009 vo výške 38.000,- Kč (1.387,47 €).

Právna veta:
lebo o skutku odovzdanom na trestné stíhanie do cudziny bolo právoplatne rozhodnuté iným cudzozemským orgánom príslušným na konanie o trestnom čine a toto rozhodnutie možno považovať za dostačujúce
Odôvodnenie:
	Uznesením vyšetrovateľa Odboru justičnej polície Trenčín sp. zn. ORP-1465/2-OVK-TN-2008 zo dňa 31. 3. 2009 bolo v zmysle § 206 ods. 1 Trestného poriadku vznesené obvinenie XXXXX pre prečin zanedbania povinnej výživy podľa § 207 ods. 1, ods. 3 písm. b/ Trestného zákona s poukazom na § 138 písm. b/ Trestného zákona na tom skutkovom základe, že
si ako otec od 1. 9. 2006 do 31. 3. 2009 neplní povinnosť prispievať na výživné pre mal. XXXXX, nar. XXXXX vyplývajúcu mu zo Zákona o rodine a z rozhodnutia Okresného súdu Uherské Hradiště č. j. Nc 133/2004 zo dňa 26. 8. 2004, právoplatného dňom 1. 10. 2004, sumou 1.200,- Kč mesačne do 5. dňa v mesiaci vopred do rúk matky XXXXX, nar. XXXXX XXXXX, čím mu vznikol dlh ku dňu 31. 3. 2009 vo výške 38.000,- Kč (1.387,47 €).
	Rozhodnutím Najvyššieho štátneho zastupiteľstva ČR sp. zn. 4NZT 39/2011 zo dňa 20. 7. 2011 bolo rozhodnuté o prevzatí predmetnej trestnej veci do ČR.
	Rozhodnutím Polície ČR sp. zn. ORIV-15526-10/TČ-2011-001474 zo dňa 6. 9. 2011, právoplatným dňa 26. 9. 2011, bola predmetná trestná vec v zmysle § 159a ods. 1 Trestného poriadku Českej republiky odložená, pretože nejde o podozrenie z trestného činu a nie je na mieste vybaviť vec inak.
	Podľa § 215 ods. 2 písm. c/ Trestného poriadku prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom, príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.
	V danej veci je možné sa s rozhodnutím Polície ČR sp. zn. ORIV-15526-10/TC-2011-001474 zo dňa 6. 9. 2011 stotožniť, nakoľko obvinený zaplatil dlžné výživné v celom rozsahu v zákonnej lehote, ustanovenej na zánik trestnosti predmetného prečinu. Bolo teda dosiahnuté uspokojenie nároku na výživu, ktorý je prvoradým z hľadiska podstaty trestného konania u daného prečinu a z tohto hľadiska je splnenie vyživovacej povinnosti dôležitejšie ako potrestanie páchateľa. Nepovažujem preto za potrebné pokračovať v trestnom stíhaní obvineného aj na území SR, a preto som rozhodla tak, ako je uvedené v enunciáte môjho uznesenia.

Poučenie:
Proti tomuto uzneseniu je prípustná sťažnosť, ktorú možno podať u na tunajšej prokuratúre v lehote do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Katarína Zeleňáková
prokurátorka